ตู้เอทีเอ็มกรุงจมน้ำกว่าพันเครื่อง
ธปท.เผยแบงก์ปิดชั่วคราวโดนน้ำท่วม373สาขาในพื้นที่9จังหวัด ตู้เอทีเอ็มยังใช้การไม่ได้3,538เครื่อง
27 ต.ค. 2554

ธปท.เผยแบงก์ปิดชั่วคราวโดนน้ำท่วม373สาขาในพื้นที่9จังหวัด ตู้เอทีเอ็มยังใช้การไม่ได้3,538เครื่อง
ธนาคารแห่งประเทศไทย (ธปท.) รายงานการปิดสาขาธนาคารพาณิชย์ (ธพ.) ในพื้นที่น้ำท่วมเป็นการชั่วคราว วันที่ 27ต.ค.2554ดังนี้ การปิดสาขา ธนาคารพาณิชย์ 13 แห่ง ธนาคารพาณิชย์เพื่อรายย่อย 2 แห่ง และบริษัทเงินทุน 1 แห่ง แจ้งปิดสาขารวม 373 สาขา ในพื้นที่ 9 จังหวัด ส่วนใหญ่เป็นสาขาในกทม. และปริมณฑลมีการปิดสาขาเพิ่มมากขึ้นอย่างรวดเร็ว ส่วนในพื้นที่จ.นครสวรรค์และจ.พระนครศรียุธยามีแนวโน้มดีขึ้นจำนวนสาขาที่ปิดลดลงเป็นลำดับ
สำหรับสาขาของธนาคารที่มีการปิดอยู่ในจ.ปทุมธานี 154 สาขา กทม. 86 สาขา จ.นนทบุรี 69 สาขา จ.พระนครศรีอยุธยา 42 สาขา จ.นครสวรรค์ 13 สาขา จ.นครปฐม 5 สาขา จ.ชัยนาท 2 สาขา จ.ลพบุรี 1 สาขา และจ.สมุทรสงคราม 1 สาขา ส่วนการปิดเครื่องเอทีเอ็ม ธนาคารพาณิชย์ปิดให้บริการรวม 3,538 เครื่อง ดังนี้ กทม.1,185 เครื่อง จ.ปทุมธานี 1,018 เครื่อง จ.อยุธยา 577 เครื่อง จ.นนทบุรี 504 เครื่อง จ.นครสวรรค์ 71 เครื่อง และจ.สมุทรปราการ 51 เครื่อง ที่เหลือกระจายอยู่ในจังหวัดต่าง ๆ ทั้งนี้ จำนวนที่ปิดให้บริการยังไม่มากเมื่อเทียบกับจำนวนเครื่องเอทีเอ็มทั่วประเทศ 41,730 เครื่อง และในกทม.และปริมณฑล 21,145 เครื่อง